
Ang lahat o anumang bahagi nitong aklat ay maaaring gamitin sa 
anumang pamamaraang paglalahad hangga't ang nilalaman nito'y 
hindi inililihis sa tamang kahulugan at diwa nito. 

Nais naming ipaabot ang aming taos-pusong pasasalamat sa lahat ng 

Allah sa kanilang mga pagsisikap. Kung mayroon kayong pagtutuwid, 
puna o katanungan hinggil sa aklat na ito, mangyaring makipag- 

Maria, Ang Dakilang Babae ng Sangkatauhan 


Qur'an 19:23 "at ang sakit (na data) ng kanyang 
panganganak ang naghatid sa kanya sa isang puno 
ng datiles. Siya ay nagwika: Sana'y namatay na ako 
bago pa dumating ang pangyayaring ito (ang 
panganganak) at ako ay nabaon na sa limot." 

Ito ang tagulaylay ng isang nagdadalamhating 
babae. Siya ay malapit, mapagmahal at mapagtiwala 
sa Diyos. Sino siya sa waiang kupas na kasaysayan 
ng sangkatauhan/ Ano ang kanyang dalamhati/ At 
bakit kaiiangang pasanin niya ang pighati sa kabiia 
ng kanyang kabanaian, wagas at busilak na puso. 
Siya ay si... 


MARIA 

(Ina ni Hesus) 

Ang Dakilang Babae 

Ng ' 

Sangkatauhan 


Sinulat ni: Ahmad Jibreel Salas 
Isinaayos sa Arabik ni: Muhammad Taha AM 

SA NGALAN NG ALLAH, ANG MAHABAGIN, ANG MAAWAIN 

ANG PANIMULA 

Lahat ng pagpupuri ay sa Allah lamang ang 
Panginoon ng lahat ng nilikha. Pinupuri natin Siya at 
hinihingan ng tulong at kapatawaran. Sinumang bigyan 
patnubay ng Allah (swt)^ 1 , walang sinumang 
makapagliligaw sa kanya at sinumang hinayaan Niyang 
maligaw, walang sinumang makapagbibigay patnubay sa 
kanya. Ako ay sumasaksi na walang ibang tunay na diyos 
maliban sa Allah (swt), ang nag-iisa na dapat pag-ukulan 
ng tapat na pagsamba. Ako ay sumasaksi na si 
Muhammad (saw)3K 2 ay alipin at Sugo ng Allah. Nawa’y 
ipagkaloob ng Dakilang Allah (swt) ang pagpapala sa 
kasamahan at sa lahat ng taong sumusunod sa tamang 
landas hanggang sa Huling Araw. 

Bawat kasaysayang ipinahayag ng Allah (swt)fg sa 
Kanyang Huling Aklat, ang Qur’an, ay naglalayong 
makapagturo sa tao ng mga aral tungo sa pagiging 
mabuting mananampalataya. Ang Qur’an ang humahawi 
ng mga haka-haka, maling kaisipan o pagkakilala at 
maging ang walang katotohanang iniugnay sa bawa’t tao 
o bagay na itinuturing na may malaking bahagi ng 


1 ®g(Subhanau Wa Ta’ala) ito ay isang salita mula sa wikang arabik na 
binabanggit tuwing ang pangalan ng Allah ay nababanggit. Ito ay 
isang paggalang, pagluwalhati o papuri sa Kanya na ang kahulugan 
ay [Luwalhati sa Allah, ang Kataas-taasan, ang Dakila. 

2 M (Sallallahu Alayhi wa Saalam) ito ay salita mula sa wikang arabik 
na binabanggit tuwing ang pangalan ng Propeta Muhammad ay 
nasasambit. Ito ay isang du’a (panalangin) para sa kanya na nawa’y 
iupagkaloob sa kanya ang kapayapaan at pagpapala. 

pananampalataya. Kaya’t ang Qur’an ay tinawag na Al 
Furqan (isang salita mula sa wikang Arabik na may 
kahulugan na “Pamantayan”) sapagkat ito ay tumatayo 
bilang pamantayan sa pagitan ng katotohanan at 
kasinungalingan. Ito ang nagsisilbing tagapagpaliwanag 
ng mga pangyayari o kasaysayan sa nagdaang panahon 
upang ganap na maituwid ang mga kamalian tungkol dito 
at muling ibalik sa antas ng katotohanan. 

Ang isang halimbawa na binigyan ng liwanag ay ang 
katotohanan tungkol sa buhay ni Maryam 1 (Maria) ang 
dakilang Ina ni Isa 2 (Hesus &) sapagkat ang magandang 
kasaysayang ipinahayag ng Banal na Qur’an tungkol sa 
kanya ay makapagdudulot ng higit pang magandang 
kaisipan hindi lamang sa mga Muslim kundi sa mga 
Kristiyano na nagmamahal sa kanya. Ang kanyang 
kalinisan, at wagas na pagsamba ay sadyang maingat na 
nakatala sa Banal na Qur’an. At ito ay isang palatandaan 
lamang kung gaano pinarangalan at patuloy na 
pinararangalan ng relihiyong Islam at ng mga Muslim, ang 
isa sa mga Dakilang Babae ng Sangkatauhan - si 
Maryam bint Imran (Maria, ang anak ni Imran). 


1 Ang pangalan ni Maria sa wikang Arabik ay Maryam. Sa kapakanan 
ng mga mambabasang di-Muslim, ipagpapatuloy ang paggamit ng 
pangalang “Maria” sa aklat na ito. 

2 Ang pangalan ni Hesus sa wikang Arabik ay ‘Eisa. Sa kapakanan ng 
mga mambabasang ‘Hesus” sa aklat na ito. (Alayhis Salam) ito ay 
isang salita mula sa wikang Arabik sa tuwing binabanggit ang 
pangalan ng isang Propeta o Anghel. Ito ay isang du’a (dalangin) 
para sa kanila o kanino man sa kanila na nawa’y ipagkaloob ang 
kapayapaan at pagpapala ng Allah (ta’ala). 

Sa tatlong kinikilalang relihiyon sa buong mundo — 
ang Hudaismo (Judaism), Kristiyanismo at Islam, mayroon 
tatlong kakaibang pananaw ang Isinasaalang-alang ng 
mga tagasunod nito sa katauhan ni Maria. Sa pananaw 
ng mga Hudyo, ang pagkakilala nila sa kanya ay sadyang 
nakapanlulumo sa dahilang si Maria ay itinuturing bilang 
isang masama o maruming babae na nagkasala ng 
pangangalunya. Kaya naman, si Hesus sa kanilang 
paningin ay isang anak sa pagkakasala, at samakatuwid, 
isang huwad na Propeta. Sa panig naman ng ibang sekta 
ng relihiyong Kristiyanismo, ang pagkakilala nila kay 
Maria ay sadyang lagpas sa makatuwirang pananaw ng 
isang mabuting mananampalataya. Siya ay tinaguriang 
“Ina ng Diyos” sapagkat kinilala naman ang kanyang anak 
na si lsa«s (Hesus) bilang anak ng Diyos o Diyos na 
nagkatawang-tao. 

Sa relihiyong Islam, ang pananaw ng isang Muslim 
tungkol kay Maria ay nasa makatuwirang pagitan ng 
relihiyong Hudaismo at Kristiyanismo. Si Maria ay hindi 
masamang babae tulad ng pagturing ng mga Hudyo at 
hindi rin naman bilang “Ina ng Diyos” katulad ng pagturing 
ng ibang Kristiyano. Ang pagkakilala ng Muslim kay Maria 
ay batay sa aral ng Qur’an at Hadith 1 ni Propeta 
MuhammadS- Si Maria ay isa sa pinakadakilang Babae 
ng Sangkatauhan. Ang kanyang kasaysayan ay isang 
malaking bahagi ng Kapahayagan ng Banal na Qur’an 
ang aklat na paullit-ulit na binibigkas at binabasa ng mga 
Muslim sa kanilang pang-araw-araw na pagsamba sa 


1 Hadith - ito ay mga tinipong mga salita, aral o mga bagay na sinang- 
ayunan o ipinagbawal ng Sugo ng AllahSI na si Muhammad^ 

Dakilang Lumikha. 

Bagaman si Propeta Muhammadlg ay mula sa mga 
arabong Lahi ni Propeta Ismael (isa sa anak ni Propeta 
Ibrahim [Abraham]) siya mismo ang nagtanggol at 
nagbigay patunay sa kalinisan ni Maria at ni Hesus (ang 
mag-ina na mula sa angkan ng Israel na kung saan 
naman nagsanga ang lahi ng mga Hudyo). Taliwas sa 
mga paratang ng mga Hudyo, na dapat sana ay 
magbigay ng karangalan kay Maria at Isas® (Hesus) dahil 
iisa ang kanilang pinag-ugatang lahi. Ang itinakdang 
magtanggol kay Maria at Isas® (Hesus) ay mula sa lahi 
ng mga Arabo, si Propeta MuhammadH. 

Sa mahabang panahon, ang hidwaan ng mga Hudyo 
at Arabo ay patuloy magpahanggang sa ngayon. Subali’t, 
sa kabila nito, ang Banal na Qur’an na ipinagkatiwala kay 
Propeta Muhammadlg na isang Arabo ay nagpahayag ng 
isang katotohanan upang bigyang katarungan ang tunay 
na pangyayaring naganap kay Maria at Propeta Isas® 
(Hesus). 

Ang kapahayagan ng Banal na Qur’an ay hindi 
pansariling pagnanasa ng Propeta Muhammad* kundi 

isang kautusan sa kanya bilang Huling Sugo para sa 
Sangkatauhan. Sinunod lamang niya ang anumang 
kapahayagan ng Allah (swt)^ sa kanya. Kaya, ang Banal 
na Qur’an ay nagpatunay nito.: 

Qur’an 10:15 “Sabihin mo (o Muhammad), wala sa akin 
ang karapatan upang baguhin ito ng ayon sa aking 
(sariling) pagnanasa, Sinusunod ko lamang kung ano ang 

ipinahayag sa akin. ” 

Qur’an 10:16 “Kung ninais lamang ng Allah, hindi ko ito 
magagawang bigkasin (o isiwalat) sa inyo... ” 

Qur’an 3:44 “(Ito ay) bahagi ng isang balita mula sa Al 
Ghaib (di-nakikita) na Aming ipinahayag sa iyo (O 
Muhammad)... ” 


MARYAM - ANG KASAYSAYAN 

Ating tunghayan ang kasaysayan ni Maria, ang 
dakilang ina ni Hesus. Ang salaysay ng Surah Maryam 
(Isang Kabanata mula sa Banal na Qur'an) na 

tumatalakay tungkol kay Maria ay sadyang tumatagos sa 
puso at kalamnan ng sinumang mambabasa. Walang 
aklat sa buong kasaysayan ng mundo ang nakapagbigay 
ng isang magandang damdamin tungkol sa kadakilaan ni 
Birhen Maria maliban sa Banal Na Qur’an, ang Huling 
Kapahayagan ng Nag-iisang Diyos na ipinagkatiwala Niya 
sa Kanyang Huling Sugo at Propeta na si Muhammad Ibn 
Abdullah(saw)H. Walang mata ang hindi luluha sa 
kabanal-banalan at napakagandang salaysay ng Banal na 
Qur’an tungkol sa Dakilang Babae ng Sangkatauhan- si 
Maria. Bawat talatang tumatalakay sa kanyang katauhan 
ay tigib ng inspirasyon at umaakay sa magandang 
damdamin ng bawa’t taong nagmamahal at may matiim 
na paghanga sa kanya. Sino pa nga ba ang 
makapagbibigay ng magandang salaysay kundi ang 
Tanging nag-llsang Diyos na Makapangyarihan sa lahat. 

Siya ay may Ganap na Kaalaman, ang may ganap na 
Karunungan. Sinumang mambabasa, maging siya man ay 
Muslim o Kristiyano ay katiyakang hindi mapasusubalian 
ang karangalang ipinagkaloob ng Dakilang Maykapal- 
Allah (swt)iS kay Maria-ang babaing nagmula sa Pamilya 
ng sangkatauhan. 


ANG ANGKANG PINAGMULAN Nl MARIA 

Si Maria ay mula sa Angkan ng mga Propeta. Ang 
kanyang mga magulang ay sina Imran at Hannah Bint 
Faqoud. Ang Allah-w. ay nagsabi: 

Qur’an 3:33-34 “Katotohanan! Pinili ng Allah si Adam, 
Noah, at ang angkan ni Abraham at ang angkan ni Imran 
ng higit sa lahat ng (Kanyang mga) nilikha. Bawa’t isa sa 
kanila ay lahi ng isa’t-isa. At ang Allah ang Nakaririnig, 
ang Nakaaalam. ” 

Si Hannah ay hindi magka-anak sa mahabang 
panahon. Sa kanyang mataimtim na panalangin, siya ay 
nagsumamo sa Allah (swt)fg na siya ay pagpalain sa 
pamamagitan ng pagkakaloob sa kanya ng isang anak at 
bilang isang panata o pangako, ito ay iaalay niya sa 
paglilingkod sa Allah (swt)fg. Ang Banal na Qur’an ay 
nagpatunay nito: 

Qur’an 3:35 “(Alalahanin) Nang ang asawa ni Imran ay 
nagsumamo: “O, aking Panginoon! Ako ay nangangako 
sa lyo na ang sanggol sa aking sinapupunan ay iaalay ko 
sa lyo bilang paglilingkod sa lyo (tanging sa pagsamba 

lamang sa lyo) kaya tanggapin Mo ito mula sa akin. 
Tunay, na Ikaw ang Palakinig. At ang Maalam.” 

Kaya, nang isinilang niya ang sanggol, siya ay nagsabi 
nang may pasasalamat at kasiyahan: 

Qur’an 3:36 “O aking Panginoon! Ako ay nagsilang ng 
isang batang babae at ang Allah ang higit na nakakaalam 
sa kanyang isinilang, datapuwat ang lalaki ay hindi tulad 
ng babae at aking pinangalang Maryam (Maria) at ako ay 
nagpapakupkop sa lyo para sa kanya at sa kanyang 
magiging anak laban kay Satanas, ang isinumpa 1 .” 

Ang Pangangalaga at Pagpapalaki kay Maria 

Kaya, tinanggap ng Allah (swt)Ig ang dalangin ng ina 
ni Maria. Ang Banal na Qur’an ay nagpatunay nito: 

Qur’an 3:37 “Kaya, tinanggap ng kanyang Panginoon 
(Allah) mula sa kanya nang may kaaya-ayang 
pagtanggap. At pinagyaman Niya ito nang may mabuting 
asal at inilagay siya sa ilalim ng pangangalaga ni 
Zakariyya...” 

Ayon sa pagtatala ni Ibn Jabir, si Ikrimah ay nagsabi, 
“Dinala ng ina si Maryam (Maria) na nakabalot pa sa 
lampin sa mga Rabbi, ang mga inapo o lahi ni Propeta 


1 Sa pagsasalaysay ni Abu Hurayrah, si Propeta Muhammad^ ay 
nagsabi: Bawa't bagong silang na sanggol ay hinahawakan ni 
Satanas. At ang sanggol ay magsisimulang umiyak nang dahil sa 
kanyang paghawaka maliban kay Maryam (Maria) at sa anak (si 
Elsa*® [Hesus]). (Tafsir Ibn Kathir, vol 2. phina 150 

Harun (Aaron).&i, ang kapatid ni Musa (Moises)mi 
Noong panahong yaon, ang pangangasiwa at 
pangangalaga ng Bayt Al Maqdis (sa Herusalem) ay nasa 
mga kamay ng mga Rabbi. Sinabi ng ina ni Maryam 
(Maria), “Kunin ang batang ito na aking ipinangakong 
maglilingkod sa Allah. Siya ay aking anak at pinalalaya ko 
na siya at hindi ko na siya ibabalik sa aming 
pamamahay.” Sila ay nagsabi, ‘Anak siya ng ating Imam ’ 
sapagkat laging pinamumunuan sila ni Imran sa 
pagdarasal, siya ang nagsasaayos sa mga rituwal ng 
pag-aalay’. Si Zakariyyassa 1 2 ay nagsabi, ‘ibigay siya sa 
akin dahil ang kanyang tiyahin sa kanyang ina ay aking 
asawa’. Sila (mga Rabbi) ay nagsabi, ‘Hindi maaatim ng 
aming kalooban na ibigay siya sa iyo dahil siya ay anak 
ng aming Imam. Kaya, sila ay nagsagawa ng loterya sa 
pamamagitan ng kanilang panulat na ginamit nila sa 
pagsusulat ng Tawrah (Tawrat ni Moisessssi). at si 
ZakariyyasssB ang nagwagi at kinuha si Maryam sa ilalim 
ng kanyang pangangalaga (At Tabari 6:351). 

Ang pagtatalong ito ay ipinahayag ng Banal na Qur’an 
bilang bahagi ng kasaysayang nagdaan: 

Qur’an 3:44 “(Ito ay) ay bahagi ng isang balita mula sa Al 
Ghaib (di-nakikita) na Aming ipinahayag sa iyo (O 
Muhammad). Ikaw ay hindi naroroon sa kanila (sa 


1 Imam - ito ay Islamikong katawagan o taguri sa sinumang 
namumuno sa sama-samang pagdarasal na isinasagawa sa isang 
Masjid (Moske). 

2 Si Zakariyyah ay asawa ng kapatid ni Hannah bint Faquod, ang ina 
ni Maryam (Maria). Siya ang ama ni Yahya (Juan [Bautista]) kaya 
ang huli at si Isa (Hesus) ay magpinsang-buo. 

panahong yaon), nang sila ay maghagis ng kanilang 
panulat upang pagpasiyahan kung sino sa kanila ang 
mangangalaga kay Maryam (Maria) at ikaw ay wala sa 
kanila nang sila ay magtalo-talo. ” 

Lumaki si Maria na may angking kabanalan, kabaitan, 
kalinisan ng puso at kagandahang-asal. At dahil sa 
pagpapala ng Allah (swt)2Hsa kanya, may kaakibat na 
himala ang kanyang pamumuhay. Ang pagkain ni Maria 
ay tuwirang nagmumula sa Allah (swt)S®. Kaya, minsan ay 
namangha ang kanyang tagapag-alaga at amaing si 
Propeta Zakariyya^ sapagkat: 

Qur’an 3:37 “..Tuwing pumapasok siZakariyya sa Mihrab 
upang dalawin siya (Maria), kanyang natatagpuang 
mayroong pagkain. Siya (Zakariyya) ay nagsabi: O 
Maryam (Maria)! Saan mo kinuha ang mga ito (pagkain)? 
Siya (Maria) ay nagsabi: Ito ay nanggaling sa Allah. 
Katotohanan, ang Allah ay nagkakaloob sa kaninumang 
Kanyang naisin, ng walang sukat. ” 

Mula sa Tafsir ni Ibn Khatir (vol 3 pahina 151, Tafsir 
ng Surah Al Imran ayah bilang 37 na hinango sa panulat 
ni Ibn Abi Hatim 2:227-229) na ayon kay Mujahid, Ikrimah, 
at iba pang manunulat ng kasaysayan, “Natatagpuan niya 
(Zakariyya) si Maryam na kung panahon ng tag-lamig, 
nakikita niyang mayroon itong mga prutas na pantag- 
araw. At kung tag-araw naman, natatagpuan niyang 
mayroong mga prutas na pantag-lamig”. 

ANG MAGANDANG BALITA KAY MARIA 

UNANG YUGTO 

ANG PAG PI LI NG DIYOS KAY MARIA 


Ito ang Tafsir (paliwanag) ni Ibn Kathir 1 sa Simula ng 
kasaysayan ni Maria: Ang Allah (swt)fg ay nagsabi na ang 
mga anghel ay nagsalita kay Maria sa pamamagitan ng 
Kanyang Kautusan at sinabi na siya ay pinili nang dahil sa 
kanyang tapat na paglilingkod sa Kanya, ang kanyang 
pagiging mahinhin, marangal, kawalang kamuwangan sa 
makamundong bagay, at katatagan sa pananampalataya. 
At siya ay pinili nang dahil sa kanyang mga katangian ng 
higit sa kaninumang babae sa mundong ito. 

Qur’an 3:42 “At (alalahanin) nang ang mga anghel ay 
nagsabi: “O, Maryam (Maria), katotohanan, pinili ka ng 
Allah, ginawang malinis (at wagas) at pinili ka ng higit sa 
mga kababaihan ng lahat ng nilalang. ” 

Bilang panimulang kautusan kay Maria, siya ay 
inutusan ng Allah (swt)ig sa pamamagitan ng mga anghel 
na dagdagan niya ang mga gawang pagsamba, 
pagpapakumbaba, pagpapatirapa, pagyukod upang 
kanyang ganap na magampanan kung ano ang itinakda 
ng AllahtH para sa kanya bilang pagsubok sa kanya. 2 


1 Si ibn Kathir ay isang pinagpipitaganang iskolar ng Islam na may 
sariling Tafsir (pagpapaliwanag ng Qur’an na may pamagat ng 
“Tafsir Ibn Kathir” (Volume 1-10). 

2 Ang paliwanag na ito ay mula sa Tafsir ni Ibn Kathir, isang 

Qur’an 3:43 “O, Maryam (Maria)! Isuko mo ang iyong 
sarili nang may ganap na pagtalima (pagsunod) sa iyong 
Panginoon at iyong ipatirapa ang sarili, at iyuko kasama 
ng mga nagsisiyuko. ” 


IKALAWANG YUGTO 

ANG PAHAYAG NG ANGHEL GABRIEL KAY MARIA 

TUNGKOL KAY HESUS 


Dumating ang mga anghel na may balita kay Maria na 
siya ay magsisilang ng isang dakilang sanggol na may 
dakilang layunin. Ang Allahig ay nagpahayag: 

Qur’an 3:45-48 “Tandaan! Nang ang mga Anghel ay 
nagwika: "O, Maryam (Maria)! Katotohanan, ang Allah ay 
nagbibigay sa iyo ng magandang balita ng isang Salita 
mula sa Kanya: ang kanyang pangalan ay Mesiyas, 'Isa 
(Hesus), anak ni Maryam (Maria), na may mataas na 
karangalan sa daigdig na ito at sa kabilang buhay. At siya 
ay nasa (hanay ng) mga malalapit (sa Allah). At siya ay 
magsasalita sa tao mula sa (kanyang) duyan 
(kamusmusan) at kagulangan. At siya ay nasa (hanay ng) 
mga matutuwid. Siya (Maria) ay nagwika: O! aking 
Panginoon! Paano ako magkakaroon ng anak gayong 
walang lalaki ang humawak sa akin? Siya ay nagwika: 
(Kahit na) Ganyan ang Allah, lumilikha ng anumang 


pinagpipitaganang iskolar ng Islam na matatagpuan sa kanyang 
aklat na may pamagat na “Tafsir Ibn Kathir” (Volume 2) pahina 157. 

Kanyang naisin. Kapag Kanyang itakda ang isang bagay, 
Siya ay magsasabi (lamang) ng “Kun” (Maging) at 
“Fayakun” (at mangyayari nga). 

Sa talatang nabanggit sa itaas, si Maria ay tunay na 
larawan ng isang malinis na babae at busilak na puso. 
Siya ay sagisag ng walang kamuwangan, kaya naman 
siya ay namangha nang sabihin sa kanya ng mga anghel 
na siya ay magsisilang samantalang siya ay ganap na 
birhen. Gayon paman ang kanyang katatagan sa 
pananalig sa Makapangyarihang Diyos ang nagbigay 
liwanag sa kanya upang tanggapin niya ang himala at 
kaakibat ng tungkuling nakaatang sa kanya bilang isang 
mananampalataya. Natanim sa kanyang pag-iisip ang 
Ganap na Kapangyarihan ng Diyos, na anuman ang 
Kanyang likhain o naising gawin, ito ay tunay na 
magaganap at mangyayari. 


ANG IKATLONG YUGTO 
ANG PAGDADALANG-TAO Nl MARIA 


Nagsalaysay ang Banal na Qur’an: 

Qur’an 19:16-17 “At banggitin (mo) sa Aklat (Qur’an) ang 
kasaysayan ni Maryam (Maria), nang siya ay lumayo 
mula sa kanyang pamilya (upang humayong mag-isa 
patungo) sa isang pook sa dakong silangan. Siya ay 
naglagay ng tabing (upang ikubli ang sarili) mula sa kanila 
pagkaraan Aming isinugo ang ‘Ruh’ (Anghel Gabriel) at 
lumitaw sa kanya sa anyong ganap na tao.” 

Dahil sa tawag ng tungkulin mula sa Diyos (Allah 
(swtfg) si Maria ay tumalima at sumunod sa kautusan. Sa 
kanyang pag-iisa, biglang nagpakita ang anghel Gabriel 
sa kanya sa ganap na anyong tao, kaya siya ay 
namangha at nagwika: 

Qur’an 19:18 “Katotohanan!, ako ay nagpapakupkop sa 
Mahabagin (Allah) laban sa iyo, kung ikaw ay may takot 
sa Allah.” 

Ngunit ang Anghel Gabriels ay malugod na 
nagpaliwanag na siya ay napag-utusan lamang ng Allah 
(swt)81: 

Qur’an 19:19 “Siya (Anghel Gabriel) ay nagsabi: Ako ay 
isang Sugo lamang mula sa iyong Panginoon (upang 
ibalita sa iyo) ang isang pagpapala (bilang gantimpala sa 
iyo) ang (pagkakaroon mo ng) isang matuwid na anak na 
lalaki.” 

Sa talatang nabanggit, muli ipinaalala kay Maria na 
siya ay pagpapalain ng isang anak na lalaki (Hesus) 
bilang gantimpala sa kanyang pagiging malinis at matibay 
na pananampalataya. At itinanong ni Maria upang 
magkaroon ng katiyakan na ang lalaking kanyang 
kaharap ay tunay na anghel. Siya ay nagtanong: 

Qur’an 19:20 “Siya ay nagsabi: “Paanong ako ay 
magkakaroon ng isang anak na lalaki samantalang 
walang lalaking sumaling sa akin at ako ay hindi isang 
maruming babae?” 

Ang Anghel Gabriels ay sumagot: 

Qur’an 19:21 “S/ya ay nagsabi: Kahit na (ito ay 
mangyayari), ang iyong Panginoon ay nagsabi: Yaon ay 
madali para sa Akin at Arming itinakda siya (Hesus) bilang 
paiatandaan 1 sa Sangkatauhan at isang Habag mula sa 
Amin, at ito ay isang bagay na itinakda na” 

Nang sabihin ni Anghel Gabriels kay Maria na ang 
lahat ay naitakda na ng Allah (swt) tinanggap niya ito 
nang buong puso at ganap na pagtitiwala at katatagan. 
Ang Tafsir (pagpapaliwanag) sa pangyayaring ito ay 
binigyan ng pagsasalaysay ng ganito: ‘Hinipan ni Anghel 
Jibriit&i (Gabriel) ang kasuotang damit ni Maryam (Maria). 
Pagkaraa’y, ang hininga ay pumasok sa kanayang 
sinapupunan at siya ay naglihi. (Tafsir Ibn Khatir Vol 6 


1 Si Isa (Hesus^i) at maging ang kanyang Ina na si Maria ay isang 
paiatandaan para sa sangkatauhan. Ang Dakilang Lumikha ay 
nagpapahiwatig sa tao na Siya ay Ganap na Makapangyarihan. 
Kung itakda Niya ang isang bagay, Siya ay magsasabi lamang ng 
Kun (Maging) at (Fayakun) mangyayari nga. Ibat’t-ibang uri ng 
pamamaraan ang ipinakita ng Allah sa paglikha Niya sa tao. Una, 
nilikha Niya si Adan na walang nakaugnay na babae (ina) at lalaki 
(ama) sa kanya. Ikalawa, nilikha Niya si Hawa (Eba) mula sa 
tadyang ng isang lalaki (Adan) ngunit walang nakaugnay na babae 
(ina). Ikatlo, nilikha Niya si Hesus>&B mula sa babae (kay Maryam 
[Maria] ngunit walang kinasangkutang lalaki (ama). Ikaapat nilikha 
niya ang karaniwang tao mula sa ugnayang babae (ina), at lalaki 
(ama). Kaya, ang pagkakalikha sa tao ng Makapangyarihang Diyos 
sa anumang pamamaraan ay isang pagpapahiwatig ng Kanyang 
Walang Hanggang Kadakilaan at Kaluwalhatian. Ang kapangyarihan 
sa pagkalikha at kautusan ay para lamang sa Kanya. Kaya naman, 
nararapat lamang na ang tapat na pagsamba ay iukol at ialay 
lamang sa Kanya. 

pahina 244). Bilang karagdagang paliwanag (mula din sa 
Tafsir Ibn Khatir pahina 244). Si Muhammad bin Ishaq ay 
nagsabi, “Nang siya ay maglihi habang sumasalok ng 
tubig sa baton, siya ay bumalik sa kanyang kamag-anak. 
Ang Banal na Qur’an nagpahayag tungkol sa himalang 
naganap at nangyari kay Maria: 

Qur’an 21:91 “At siya (Maryam [Maria] na nangalaga sa 
kanyang kalinisan (dangal at puri): Amin siyang 
hiningahan (sa manggas ng kanyang damit [sa 
pamamagitan ng Anghel Jibril])... ” 

Pagkaraan nito, ang kanyang buwanang regia ay 
tumigil at siya ay nakaranas ng karamdamang tulad ng 
isang karaniwang nagdadalan-tao. Ang kanyang kulay ay 
nagbago at maging ang kanyang pananalita. Mula noon, 
wala ng tao ang dumalaw sa tahanan ni Zakariyya8^».l 
Ang balita ng pagdadalang-tao niya ay kumalat mula sa 
angkan ng Israel. Ito rin ang Simula na si Maria ay 
paratangan o pagbintangan bilang isang babaing 
nangalunya sa lalaking si Yusuf 1 (Joseph, ang karpintero) 
sa dahilang ang huli ay nasa templo. Wala ng tao pa ang 
nakakita kay Maria at wala din siyang nakitang tao mula 
ng siya ay magdalantao (Tafsir Ibn Kathir vol 6 pahina 


1 Ito ang paliwanag sa Tafsir Ibn Kathir ng Surah 19 Maryam sa 
pahina 244 (vol 6). Ang Banal na Qur’an at maging sa mga Hadith 
ng Propeta Muhammad^ ay walang pahayag na si Yusufen 
(Joseph) ay naging asawa ni Maria. Sapat na sabihin na pinanatili ng 
Islam ang ganap na kalinisan ni Maria laban sa anumang dungis na 
iniaakibat sa kanyang dangal at puri. At bilang Muslim, ipinag-uutos 
na maging maingat sa pagbibigay ng anumang pahayag na walang 
batayan mula sa Qur’an at hadith. At tanging ang Allahtfi lamang 
ang ganap na nakakaalam. 

244). Ang Banal na Qur’an ay nagsalaysay tungkol sa 
naganap na pangyayari: 

Qur’an 19:22 “Kaya, siya ay nagdalang-tao at siya ay 
humayo sa isang malayong pook. ” 


ANG PANGANGANAK Nl MARIA 


Ang kabanalan ng tungkulin ni Maria ang siyang 
nagbigay katatagan sa kanya upang magpakasakit siya 
alang-alang sa pagsasakatuparan nito. Mag-isa niyang 
binalikat ang pagdurusang ito subalit, ang patnubay ng 
Dakilang Maykapal ay nasa kanya. At natagpuan na 
lamang ang sarili na tigib ng dalamhati sa isang pook. 
Ang Banal na Qur’an ay nagsalaysay: 

Qur’an 19:23 “At ang sakit (na data) ng kanyang 
panganganak ang naghatid sa kanya sa isang puno ng 
datiles. Siya ay nagwika: Sana’y namatay na ako bago pa 
dumating ang pangyayaring ito (ang panganganak) at ako 
ay nabaon na sa limot” 

At pagkaraan ng pagdurusa at pighatlng dala ng hirap 
ng panganganak, siya ay nagsilang ng isang lalaking 
sanggol. At kaakibat nito ang mga himala ng pagsisilang. 

Qur’an 19:24 “Pagkaraan, isang tinig mula sa kanyang 
paanan ang tumawag: “Huwag kang malumbay, ang 
iyong Panginoon ay nagbigay sa iyo ng isang bukal ng 
tubig sa iyong paanan. ” 

Qur’an 19:25 “At iyong yugyugin ang sanga ng datiles 
(mula sa iyong itaas), (at) malalaglag ang mga sariwang 
hinog na bunga. ” 

Ang bukal na tubig sa tabi ng kanyang paanan at ang 
mga bunga ng datiles ay nagsilbing pagkain at inumin 
niya upang mapawi ang kanyang gutom at uhaw. 
Maituring na isa ring himala, sa kabila ng kalagayan ni 
Maria ay nakayanan niyang yugyugin ang isang puno ng 
datiles. Ito ay isang palatandaan lamang na siya ay ganap 
na pinatnubayan at pinagpala ng Dakilang Maykapal. 
Nang siya ay naging malakas na, siya ay pinagpayuhang 
magsagawa ng pag-aayuno 1 bilang bahagi ng takdang 
magaganap sa kanya. Ito rin ang paliwanag ( Tafsii) ng 
mga mapananaligang maalam na Muslim tungkol sa 
pangyayaring ito. (Higit na nakakaalam ang Allah (swt) 
tungkol dito). 

Qur’an 19:26 “Kaya, kumain at uminom at masiyahan. At 
kung sakali mang iyong makadaup-palad ang sinumang 
tao, iyong sabihin “Katotohanan! ako ay nagbigay panata 
(sa pamamagitan) ng pag-aayuno sa Mahabaging (Diyos) 
kaya hindi ako magsasalita sa kaninumang tao sa araw 
na ito.” 


1 Ang pag-aayuno ay isang haligi ng Pananamplatayang Islam. Ito ay 
isang kautusan ng Makapangyarihang Diyos sa lahat ng tao na may 
kakayahang mag-ayuno. Sa iahat ng panahon, ating matutunghayan 
kahit sa mga naunang Banal na Kasulatan (Tawrat [ang kasulatan 
ipinahayag kay Moises] at Injel [Ebanghelyo [ang kasulatan 
ipinahayag kay Hesus] na ang pag-aayuno ay isang kautusang 
ipinag-aanyaya upang ang tao ay matutong magpigil sa sariling 
pagnanasa at makamtan niya ang tunay na diwa ng pagsunod sa 
kanyang Panginoon. 

ANG PAGBABALIK Nl MARIA SA KANYANG 

ANGKAN 


Dahil sa kautusan ng Allah, nagsimula siyang 
maglakbay patungo sa kanyang pamayanan ng buong 
katatagan at tibay ng kalooban. Dala-dala niya ang 
sanggol na si Hesus [Isa^si], at sa pagkakataong ito, 
handa siyang magbigay patunay na nangyari. Kaya, siya 
ay hindi na rin nabahala sa ano mang sasabihin sa kanya 
ng mga tao sapagkat ang himala ng kanyang sanggol na 
anak ay higit na magbibigay liwanag tungkol sa kanyang 
pagkakaroon ng anak na hindi sumailalim sa karaniwang 
daloy ng pagiging ina. Ang Banal na Qur’an ay 
nagpahayag tungkol dito: 

Qur’an 19:27 “At kanyang dinala siya (ang sanggol) 
patungo sa kanyang mga mamamayan (at) sila (mga tao) 
ay nagsabi: O Maryam (Maria)! Tunay na ikaw ay nagdala 
ng isang bagay na kamangha-mangha”. 

At ang ilan sa mga taong nakapaligid ay nagtanong at 
nag-usisa din sa kanya na may bahid ng panunumbat at 
pag-aalinlangan sapagkat ang kanilang lahi o angkan ay 
bantog sa pagiging makadiyos at kilala bilang marangal 
na lahi ng mga Propeta. Kaya, ang ilan ay nagsabi: 

Qur’an 19:28 “O kapatid na babae ni Harun 1 (Aaron)! Ang 


1 Si Maryann (Maria) ay tinawag na kapatid na babae ni Harun (Aaron) 
sapagkat siya ay mula sa angkan ng mga Propetang sina Moises at 
Aaron (at ito ay isang kawikaan o katagang naibubulalas (idiomatic 
expression) kung ang isang tao ay nabibigla o namamangha at hindi 

iyong ama ay hindi isang tao na nagkasala (ng 
pangangalunya) at maging ang iyong ina ay hindi isang 
maruming babae. ” 

At dahil nga si Maria ay nag-aayuno, hindi siya 
nagsalita bagkus itinuro niya ang batang sanggol. 
Sadyang ang salaysay na ito ay makabagbag damdamin 
at tunay na ang kapahayagang ito ay isang palatandaan 
ng malinis at wagas na puso ng dakilang babae ng 
sangkatauhan. 

Qur’an 19:29 “At kanyang (Maria) itinuro ito (ang 


makapaniwala. Sa wikang Arabik, ang salitang “akhun” [kapatid na 
lalaki] o “ukhtun” [kapatid na babae] ay may dalawang kahulugan: 1. 
kapatid sa dugo at 2. kapatid sa angkan o lahi o kapatiran sa 
pananampalataya. Ganito rin ang ginamit ng Qur’an sa ibang talata 
nito. Halimbawa, sa Surah 11 talata bilang 78, si Propeta Lot ay 
tinawag ang mga kababaihan ng kanyang pamayanan bilang “aking 
mga anak na babae [my daughters]. Sa Surah 7, talata bilang 65,73 
at 85, sina Propeta Hud, salih, at Shuaib ay tinawag na “kapatid na 
lalaki” ng kani-kanilang mamamayan. At maging ang mga 
mamamayan ni Propeta Lot ay tinawag na kapatid ni Propeta Lot 
maliban sa salitang “banati” na ang kahulugan ay “aking mga anak 
na babae [my daughters].” Kaya, ang “O! kapatid na babae ni Aaron” 
ay ginamit bilang kawikaan (idiom) batay sa angkan o lahi. Kahit sa 
Ebanghelyo ni Lukas [Bibliya Bagong Tipan], si Elizabeth na asawa 
ni Zakariyyah ay tinawag na “daughter of Aaron”, sa English 
translation. (Ang paliwanag na ito ay hinango at sinipi mula sa aklat 
na may pamagat na “ The Sources of the Qur’an, A Critical Review of 
the Authorship Theories ni Hamza Mustafa njozi ng World Assembly 
of Muslim Youth, Saudi Arabia. Sa nakaraang paliwanag, ang mga 
Rabbi na namamahala sa Bayt Al Maqdis ay mula sa angkan ni 
Aaron. Kaya, ang mga tao sa panahon na yaon ay kinikilala at 
iginagalang ang lahi ni Imran (ama ni Maria) bilang mga taong 
nagmula sa angkan ng mga Propeta. 





Maria, Ang Dakilang Babae ng Sangkatauhan 


25 


sanggol). Sila (mga tao) ay nagwika: “Paano naming 
makakausap ang isang batang (musmos) na nasa 
duyan 1 ?” 


1 Si Abu Hurayrah ay nagsalaysay na ang Sugo ng Allah ay nagsabi: 
“Walang sinuman ang nagsalita sa kanilang kamusmusan maliban 
sa tatlo: (Ang una ay si Isa Ibn Maryam [Hesus, anak ni Maria]), (ang 
ikalawa ay): Mayroong isang lalaki mula sa angkan ng Israel na ang 
pangalan ay Juraij. Habang siya ay nagdarasal, ang kanyang ina ay 
dumating at tinawag siya. Sinabi niya sa kanyang sarili, “Dapat ko ba 
siyang sagutin o ituloy ko ang pagdarasal?” siya ay nagpatuloy sa 
pagdarasal at hindi niya sinagot ang ina. Ang kanyang ina ay 
nagsabi, “O, Allah, huwag Mo pong ituloy na siya ay mamatay 
hanggang hindi siya makatagpo ng isang babaeng mababa ang 
lipad (nagbibili ng aliw). Kaya, habang siya ay nasa pag-iisa 
(kalagayang hermitanyo), isang babae ay dumating at inakit siya 
ngunit siya ay tumanggi. Kaya, ang babae ay nagtungo sa isang 
pastol at inalay ang sariling katawan upang makipagtalik, at 
pagkaraan, siya ay nanganak at sinabing ito ay anak ni Juraij. Ang 
mga tao, samakatuwid, ay dumating sa kanya at siya inabuso. Si 
Juraij ay nagsagawa ng (Wudhu) paglilinis sa katawan at nag-alay 
ng (mataimtim na) pagdarasal, at pagkaraan ay nagtungo sa batang 
musmos at nagsabi: O, batang musmos! Sino ang iyong ama? Ang 
bata ay sumagot, “Ang pastol”. Nang marinig ito, ang mga tao ay 
nagsabi: Ipagpapatayo ka namin (O Juraij) ng iyong tirahan (sa 
pagiging hermitanyo) na yari sa ginto,” ngunit siya ay nagsabi: 
“Hindi, ipagpagawa na lamang ninyo ako ng isang yari sa luwad 
(lupa).” (Ang ikatlo ay isang bayani ng isang kasunod na kuwento): 
Ang isang babae mula sa angkan ng Israel ay nagpapasuso ng 
kanyang anak nang ang isang makisig na lalaki ay dumaan sa 
kanya. Siya ay nagsabi, “O, Allah! Gawin Mong katulad niya ang 
aking anak.” Sa humarap sa makisig na lalaki at nagsabi: “O, Allah, 
huwag Mo po akong gawing katulad niya. At pagkaraan, muling 
sumuso ang bata. Pagkaraan, may mga taong nagdaan na may 
dalang babaing alipin at ang ina ng bata ay nagsabi: “O, Allah, 
huwag Mong gawin katulad nito (babaeng alipin) ang aking anak!” 
Sa gayon, ang bata ay muling tumigil sa pagsuso at nagsabi: “O, 
Allah! Gawin Mo akong katulad niya.” Nang sabihin ng ina sa anak 

Sa talata sa itaas ganap na namangha ang mga tao at 
sinabing paano nga naman nila makakausap ang isang 
musmos na sanggol. Subalit, ang himala ay naganap. 
Ang sanggol na si (Hesus) ay nagsimulang mangusap at 
nagpatunay na siya ay isang pagpapala mula sa 
Makapangyarihang Diyos. Ito ay isang banal na salaysay 
na nagbigay na dakilang kalagayan ni (Hesus). Ang 
kanyang kamusmusan ay palatandaan ng 
Makapangyarihang Gawa ng Dakilang Tagapaglikhaf®. At 
ito rin ay isang kahanga-hangang patunay sa 
kapangyarihang ipinagkaloob ng Allah (swt)li kay (Hesus 
<m) bilang Propeta at Sugo ng Allah. 

Qur’an 19:30-34 “Siya (Hesus) ay nagsabi: “Tunay na 
ako ay alipin ng Allah: Ako ay binigyan ng Kasulatan at 
ginawa Niya akong Propeta. At Kanya akong pinagpala 
saan man ako pumaroon at ako ay napag-utusan (upang 
magsagawa ng) pagdarasal at kawanggawa, habang ako 
ay nabubuhay. At maging mapaglingkod sa aking Ina at 
hindi Niya ako ginawang suwail na mapangmataas. At 
kapayapaan sa akin sa araw na ako ay isinilang, at sa 
araw na ako ay mamamatay at sa araw na ako ay 
pababanguning muli. ‘Yaon ay si 'Isa (Hesus), ang anak 
ni Maryam (Maria). (Ito ay) isang pahayag ng katotohanan 
tungkol sa kanilang pinag-aalinlanganan. " 

Ito ang pinakamahalagang yugto sa buhay ni Maria at 


kung bakit, ang bata ay sumagot, “Ang makisig na lalaki ay isang 
mapang-abusong tao samantalang itong babaing alipin ay 
pinaratangan ng pagnanakaw at pakikipagtalik.” (Sahih Al-Bukhari, 
vol 4, Hadith bilang 645) 

ang himalang umugnay sa kanya at sa kanyang dakilang 
anak-si Isa^sa (Hesus). Habang panahon, ang salaysay 
na ito ay mananatiling isang patunay sa kadakilaan ni 
Maria at ni Elsa$£i (Hesus). At sa huling yugto ng 
kasaysayan ni Maria, ang sanggol na si Elsassa (Hesus) 
ay nagbigay ng malinaw na pahayag upang magsilbing 
aral sa lahat na tao. 

Qur’an 19 :35 ‘Hindi angkop (sa kadakilaan) ng Allah na 
Siya ay nararapat na magkaroon ng anak (na lalaki). 
Luwalhati sa Kanya (higit Siyang Mataas kaysa sa lahat 
ng iniuugnay sa Kanya). Kung Kanyang itakda ang isang 
bagay, Siya ay magsasabi lamang ng ‘Kun’ (Maging) 
‘Fayakun’ (at Mangyayari nga.)’ 

At si Eisa«si (Hesus anak ni Maria) ay nagbigay paalaala 
sa sangkatauhan na bumalik sa malinis na pagsamba sa 
Makapangyarihang Diyos. Siya ay nag-anyaya: 

Qur’an 19:36 [Isawi, (Hesus) ay nagsabi]: ‘At 
katotohanan, ang Allah ang (Siyang) aking Panginoon at 
ang inyong Panginoon. Kaya, sambahin Siya (at tanging 
Siya lamang). Ito ang Matuwid na Landas. ’ 


ANG MGA KATANGIAN NI MARIA 


Bukod sa Banal na Qur’an, maraming Hadith (mga 
salita ng Propeta Muhammad^) ang naglarawan tungkol 
sa mga katangian ni Maria. Ito ay mga Hadith na 
pinananaligan at naitala ng kanyang mga kasamahan at 

napanatili nila sa mahabang panahon. 


Si Tirmidhi, ang isa sa pinananaligang matuwid at 
pantas na mananalaysay ay nag-ulat na ayon kay Ali bin 
Abi Talib, sinabi ng Sugo ng Allah* na: 

“Ang pinakadakilang babae (sa kanyang kapanahunan) 
ay si Maryam (Maria), ang anak na babae ni Imran, at ang 
pinakadakilang babae (sa panahon ng Propeta 
Muhammad) ay si Khadijah (ang kanyang asawa), anak 
na babae ni Khuwaylid. ” 

At ayon sa pagtatala ni Ibn Jarir, isinalaysay ni Abu 
Musa Al Ash’ari^. na sinabi ng Sugo ng Allah* na: 

“Maraming lalaki ang nakamtan ang ganap na pananalig 
at (ngunit) mula sa mga babae, si Maryam (Maria) na 
anak na babae ni Imran at si Asiyah, ang asawa ni Fir’aun 
(Paraon) ang nakatamo ng kaganapan lamang.” 


SI MARIA AT ANG BABAING MUSLIM 

Maraming panahon na ang lumipas. Sa makabagong 
takbo ng buhay, tanging babaeng Muslim lamang ang 
nanatiling may pagkakahalintulad sa pananamit ni Maria. 
Ipinag-uutos ng Islam sa babaing Muslim bilang isang 
marangal na mananampalataya na panatiliin ang maayos 
na pananamit sa pamamagitan ng pagkubli sa anumang 
bahagi ng katawan na maaaring maging sanhi ng 
kawalan ng dangal at paggalang. Para sa isang babaing 





Maria, Ang Dakilang Babae ng Sangkatauhan 29 

Muslim, si Maria ay larawan ng isang marangal na babae 
na dapat tularan sa gawa, kilos at kaayusan. Siya ay 
isang inspirasyon na hindi maaaring maglaho 
magpakailanman sapagkat siya ay bahagi ng relihiyong 
Islam-ang pinagpalang relihiyon ng Dakilang Maykapal. 
Sa aming paglalahad tungkol sa katayuan ni Maria, ang 
Dakilang Ina ni (Hesus), ating matatagpuan ang isang 
banal na pagsasalaysay na kailanman ay hindi natagpuan 
sa mga aklat ng iba pang relihiyon. Bagama’t, ang 
Kristiyanismo ay isang relihiyon na umiinog sa katauhan 
ni Hesus at tuwirang umuugnay kay Maria, walang 
magandang salaysay na maaaring tunghayan sa pahina 
ng kinikilalang Banal na Kasulatan-ang Bibliya. Ngunit, 
ang Banal na Qur’an, bilang Huling Kapayahagan ng 
Dakilang Maykapal ay siyang tanging aklat na nagtanggol 
sa mga maling paratang na iniuugnay sa katauhan ni 
Maria at ni (Hesus). Ito ay palatandaan at isang 
katotohanan, na higit na may karapatan ang relihiyong 
Islam upang ibantayog sa buong sangkatauhan ang 
dakilang babae ng Sangkatauhan-Maria, ang Ina ni 
(Hesus), ang Dakilang Propeta at Sugo ng 
Makapangyarihang Diyos-ang Allah (swt) M. 


ANG HULING PANANALITA 


Ang maikling lathalaing ito ay humahalaw sa isang 
mahalagang aspeto ng Islam at ito ay makapagdudulot ng 
higit pang pang-unawa sa relihiyong Islam. Ang relihiyong 
Islam ay mayaman sa bawat aspetong nais talakayin at 
bawat pananaw na inilalahad ay makapagbibigay 
patnubay at kaalaman at may mga kasaysayan 

nagpapaalala sa tao kung paano ang kinahinatnan ng 
mga lahi ng nagdaang panahon. Matutunghayan din sa 
Banal na Qur’an ang paglikha kay Adans® (Adam) at Eba 
(Hawa) at kung paano sila nagkasala at paano sila 
nagbalik-loob sa Panginoong Diyos, tinalakay din dito, 
ang kasayasayan ni Propeta Nuhs® (Noah) at ang 
pagsuway ng kanyang pamayanan at kung paano 
dumating ang delubyo (malaking baha) bilang parusa sa 
kanila. Inilarawan din ng Banal na Qur’an ang bunga ng 
pagtakwil ni Paraon (Fir-aun) sa paanyaya ni Musas® 
(Moises) at Haruns® (Aaron) sa pagsamba ng Nag-iisang 
Diyos at kung ano ang naging bunga ng pagtanggi niya. 
Isinalaysay din ang naging buhay ni Propeta Yusufs® 
(Joseph) at ang kanyang amang si Hakobs® (Israel) at 
mga kapatid niyang umalipusta sa kanyang kamusmusan. 
Matutunghayan din ang kasaysayan tungkol kay Propeta 
Ibrahims® (Abraham), kay Propeta Luts® (Lot), Propeta 
Yunuss® (Jonas), Propeta Isas® (Hesus, anak ni Maria). 
Binanggit din ang ibang piniling Propeta ng Allahfg na 
sina Propeta Yahyas® (Juan), Propeta Eliass® (Elijah), 
Propeta Idriss® (Enoch), Propeta Dawuds® (David), 
Propeta Sulaymans® (Soliman) at marami pang iba. 

Hindi lamang mga kasaysayan ang nilalaman ng 
Banal na Qur’an kundi higit sa lahat mayroon din mga 
batas na dapat sundin upang sa pagtahak sa masalimuot 
na agos ng buhay, ang tao ay may pinanghahawakang 
panuntunan upang makaiwas sa makasalanang Gawain. 
Mayroon ding mga pamamaraan upang sa gayon, maabot 
ng tao ang pinakamataas na uri ng kabutihan at mapalapit 
sa kanyang Panginoon, tulad halimbawa: ang pagsamba, 
pagdarasal, ang paghingi ng kapatawaran, ang 

kawanggawa, ang pagdalangin, ang pag-aayuno at 
marami pang iba. Kung ano ang makabuluhan sa iba’t 
ibang kalakaran ng ating mundo ay nakaturo lamang sa 
iisang katotohanan — ang Pagsamba at Pagmamahal sa 
Nag-iisang tunay na Makapangyarihang Diyos na Siyang 
lumikha sa lahat ng nilalang. At ito ang pangunahing 
handog ng Islam sa lahat ng tao sa buong daigdig. Ang 
Islam ay isang pamamaraan ng buhay para sa lahat ng 
panahon at lahat ng pook, isang susi na lapat sa lahat ng 
pintuan. Isang relihiyong kumikilala sa dambuhalang 
kalawakan at kumikilala sa pinakamaliit na bagay na 
nilikha, isang pinag-isang kaayusan para sa 
pangkalahatan. Ito ang Islam- ang pinagpalang relihiyon 
ng Dakilang maykapal. 

Dinadalangin ko na nawa’y ang maikling babasahing 
ito ay makatulong sa lahat ng naghahanap ng liwanag 
tungkol sa tunay na buhay at katauhan ni Maria, ang 
Dakilang Babae ng Sangkatauhan. Ang kasaysayan ni 
Maria sa Banal na Qur’an ay isang makabagbag- 
damdamin na tumitimo sa puso nang dahil sa maalab na 
salaysay, malinaw na paglalarawan at maging ang mga 
pananaw na nagbibigay inspirasyon kaugnay ng paksa 
tungkol sa pananampalataya at buhay. 

At dinadalangin ko nawa’y tanggapin ng Dakilang 
Allah (swt)3S, (ang Panginoon ng lahat ng nilikha) ang 
pagpupunyagi na ito at pagpalain nawa Niya ang lahat ng 
taong tumulong upang higit na maisaayos ang lathalaing 
ito sa paraang maunawaan ng mga mambabasa. Marami 
pong salamat. Patnubayan nawa tayo ng 
Makapangyarihang Diyos. 

Para sa Karagdagang kaalaman tungkol sa Islam 
mangyaring makipag-ugnayan sa mga sumusunod 
na tanggapan: 


(ISCAG- Philippines) 

Islamic studies , Call & Guidance- Philippines Congressional 
Road , Salitran I, 

Das marinas y Cavite 
Philippines 

Tel (0063 46) 416-3371/Fax. 506-1451 
www.iscag.com 

(IL&IO) 

Islamic Library Information office 
P.O. Main Box 52916 
Stall-B, HL Commercial Building 
Pandan Citicenter-Phase 1 
Magalang Road , Angeles City 
Philippines 

Tel. (0063 45) 877-4577 
Email: Weblikislm@hotmail.com 

